钦定古今图书集成/明伦汇编/官常典/第295卷 > 庆山奴
## 钦定古今图书集成/明伦汇编/官常典/第295卷 > 庆山奴

按《金史》本传：内族庆山奴，名承立，字献甫，统军使拐
山之子，平章白撒之从弟也。为人仪观甚伟，而内恇
怯无所有。至宁初，宣宗自彰德赴阙，庆山奴迎见于
台城，宣宗喜，遣先还中都观变。宣宗既即位，以承立
为西京副留守，权近侍局直长，进官五阶，赐钱五千
贯，且诏曰：“汝虽授此职，姑留侍朕，遇阙赴之，仍给汝
副留守禄，此朕特恩，宜知悉也。”贞祐初，迁武卫军副
都指挥使，兼提点近侍局。胡沙虎专权僭窃，尝为宣
宗言之。后胡沙虎伏诛，庆山奴愈见宠幸，以为殿前
右副都点检。三年，大元兵围中都，诏以庆山奴为宣
差便宜都提控，率所募兵往援。俄为元帅右都监，行
帅府事，兼前职。四年，知庆阳府事，兼庆原路兵马都
总管，以所获马驼进，诏谕曰：“此皆军士所得，即以与
之可也，朕安用哉？后勿复进。”因令遍谕诸道帅府焉。
兴定元年正月，大元兵及夏人回，经宁州，庆山奴以
兵邀击败之，以功进元帅左都监，兼保大军节度使，
行帅府事于鄜州。二年五月，夏人率步骑三千由葭
州入寇，庆山奴以兵逆之，战于马吉峰，杀百馀人，斩
酋首二级，生擒数十人，获马三十馀疋。三年四月，夏
人据通秦寨，庆山奴遣提控纳合买住讨之。夏人以
步骑二万逆战，买住击败之，夏人由葭芦川遁去，凡
斩首八百级。俄而复攻寨据之，庆山奴率兵与战，斩
首五千级，复其寨。诏赐庆山奴金带一，将士赏赉有
差。四年四月，破夏兵于宥州，斩首千馀级，遂围神堆
府。庆山奴四面攻之，士卒方登陴，援兵大至，复击走
之。正大四年，李全据楚州，诏以庆山奴为元帅，同总
帅完颜讹可将兵守盱眙，且令城守，勿出战。已而全
军盱眙界，二帅迎敌，大败，死者万馀人，委弃资仗甚
众。时军无见粮，转输不继，民疲奔命，愁叹盈路。诸相
不肯正言，枢密判官白华拜章乞斩之以谢天下，不
报，降为定国军节度使，又以受赂夺一官。八年正月，
凤翔破，两行省徙京兆居民于河南，令庆山奴以行
省守之。时京兆行省止有病卒八百，瘦马二百，承立
惧不能守，屡上奏请还，每奏一帖，附其兄《白撒》一书，
令为地，朝廷不许。十月，庆山奴弃京兆还朝，留同知
乾州军州事、保义军提控苟琪守之。庆山奴行至閺
乡，哀宗遣近侍裴满七斤授以“黄陵冈从宜”，不听入
见。未几，代徒单兀典行省事于徐州。九年正月，自徐
引兵入援，选精锐一万五千，与徐帅完颜兀论统之，
将趋归德。义胜军总领侯进、杜政、张兴等率所部三
千人降大兵，庆山奴留睢州三日不敢进，闻大兵且
至，惧此州不可守，退保归德。二月，行次杨驿店，遇小
乃䚟军，遂溃，兀论战死，庆山奴马踬被擒，惟元帅郭
恩、都尉乌林荅阿督率三百馀人走归德。大兵以一
马载庆山奴，拥迫而行，道中见真定史帅，承立问曰：
“君为谁？”史帅言：“我真定五路史万户也。”承立曰：“是天
泽乎？”曰：“然。”曰：“吾国已残破，公其以生灵为念。”及见大
帅忒《木䚟》，诱之使招京城，不从，又偃蹇不屈，左右以
刀斫其足折，亦不降，即杀之。议者以承立累败不能
解其军职，死有馀责，而能以死报国，亦足称云。初，睢
州刺史张文寿闻大兵将至，迁旁县居民入城，大聚
刍粟，然无固守意，日夜谋走以自便。既而闻承立入
援，即以州事付其僚佐，托以应援徐兵，夜启关，挈家
走归德庆，山奴以为行部郎中，死杨驿。俄大兵围睢
州，以无主将，故残破之甚也。兀论，丞相赛不之侄，元
光间，例以诸帅为总领，兀论以丞相故，独不罢。金朝
防近族而用疏属，故白撒、承立、兀论辈皆腹心倚之。